4)

L-Artikoli li ġejjin għandhom jiżdiedu ma' l-Artikolu 5: “Artikolu 5a Il-fdal tal-laħam 1. B'deroga mill-Artikolu 13, paragrafu 2, punti b) u c), kif ukoll mill-paragrafu 5, punt a)i) u a)ii), tar-Regolament (KE) Nru 1760/2000, l-operaturi u l-organizzazzjonijiet għandhom jindikaw fit-tikkettar tal-fdal tal-laħam it-tagħrif li ġej: a) isem il-pajjiż fejn inkunu nqatlu l-annimali li minnhom ġej il-fdal tal-laħam; din it-tagħrifa għandha tidher hekk: ‘Post tal-qatla: (isem l-Istat Membru jew il-pajjiż terz fejn tkun saret il-qatla)’; b) isem il-pajjiż tal-produzzjoni tal-fdal tal-laħam, u n-numru ta' approvazzjoni ta' l-istabbiliment li fih ikun inkiseb; din it-tagħrifa għandha tidher hekk: ‘Post tal-produzzjoni: (isem l-Istat Membru jew il-pajjiż terz tal-produzzjoni, u n-numru ta' approvazzjoni ta' l-istabbiliment)’; c) l-ismijiet tal-pajjiżi fejn twieldu u trabbew l-annimali tal-grupp; din it-tagħrifa għandha tidher hekk: ‘Pajjiż tat-twelid u tat-trobbija:’ (elenku ta' l-ismijiet tal-pajjiżi li fihom saru t-twelid u t-trobbija). 2. B'deroga mill-paragrafu 1, punti a) u c), ladarba l-pajjiż tat-twelid, il-pajjiż tat-trobbija u l-pajjiż tal-qatla jkun l-istess wieħed għall-annimali kollha tal-grupp, l-operaturi jkunu awtorizzati li jużaw it-tagħrifa ‘Oriġini’ segwita minn isem l-Istat Membru jew il-pajjiż terz li fih ikunu saru t-twelid, it-trobbija u l-qatla. Artikolu 5b Laħam imqatta' imballat B'deroga mill-Artikolu 13, paragrafu 2, punti b) u c) tar-Regolament (KE) Nru 1760/2000, operatur jew organizzazzjoni li juża l-possibbiltà pprovduta fl-Artikolu 4, paragrafu 3 ta' dan ir-Regolament, għandu jindika fit-tikkettar tal-laħam imqatta' imballat it-tagħrif li ġej, li jikkomplementa t-tagħrif imsemmi fl-Artikolu 13, paragrafu 5, punt a) tar-Regolament (KE) Nru 1760/2000: a) isem il-pajjiż fejn jkunu nqatlu l-annimali, segwit min-numru ta' approvazzjoni tal-biċċerija, jew, skond il-każ, ta' żewġ biċċeriji jew tlieta li fihom jkunu nqatlu l-annimali tal-grupp; din it-tagħrifa għandha tidher hekk: ‘Post (x) tal-qatla ta' l-annimali tal-grupp: (isem l-Istat Membru jew il-pajjiż terz tal-qatla) (numru/i ta' approvazzjoni tal-biċċerija kkonċernata jew taż-żewġ jew tliet biċċeriji kkonċernati)’; b) isem il-pajjiż fejn ikunu tqattgħu l-karkassi, segwit min-numru ta' approvazzjoni ta' l-impjant, jew, skond il-każ, ta' żewġ jew tliet impjanti li fihom ikunu tqattgħu l-karkassi; din it-tagħrifa għandha tidher hekk: ‘Post (x) tat-tqattigħ tal-laħam tal-lott: (isem l-Istat Membru jew il-pajjiż terz tat-tqattigħ) (numru/i ta' approvazzjoni ta' l-impjant ikkonċernat jew taż-żewġ jew tliet impjanti kkonċernati)’. Artikolu 5c Laħam imqatta' mhux imballat 1. Kull meta laħam imqatta' mhux imballat jiġi espost għall-bejgħ lill-konsumatur finali, u fejn tapplika d-deroga prevista fl-Artikolu 4(3), l-operaturi u l-organizzazzjonijiet għandhom jiżguraw li l-kostituzzjoni tal-lottijiet hija konformi mal-paragrafu msemmi għal kull laħam imqatta' mhux imballat li jkun espost għall-bejgħ fl-istess ħin. 2. B'deroga mill-Artikolu 13(2), punti b) u c), tar-Regolament (KE) Nru 1760/2000, fil-punt tal-bejgħ lill-konsumatur finali, l-operaturi u l-organizzazzjonijiet għandhom jindikaw fuq it-tikkettar tal-laħam imqatta' mhux imballat espost għall-bejgħ isem il-pajjiż tat-twelid, tat-trobbija u tal-qatla ta' l-annimali li minnhom ġej il-laħam, segwit mill-ismijiet tal-pajjiżi fejn ikunu tqattgħu l-karkassi. Il-laħam li ġej minn annimali li jkunu twieldu u/jew trabbew u/jew inqatlu f'pajjiżi differenti għandhom ikunu separati ċarament minn xulxin meta jkunu esposti għall-bejgħ. L-informazzjoni murija fil-punt tal-bejgħ għandha titqiegħed qrib dan il-laħam sabiex il-konsumatur finali jkun jista' jiddistingwi faċilment bejn il-laħmijiet ta' oriġini differenti. L-operaturi li jesponu kuljum għall-bejgħ laħam imqatta' mhux imballat għandhom jirreġistraw, flimkien mad-data, in-numri ta' approvazzjoni tal-biċċeriji fejn ikunu nqatlu l-annimali u ta' l-impjanti fejn ikunu tqattgħu l-karkassi. Għandhom jikkomunikaw dan it-tagħrif lill-konsumatur li jitolbu. 3. B'deroga mit-tieni subparagrafu ta' l-Artikolu 4(1), u sakemm ikunu rrispettati l-kundizzjonijiet definiti fil-paragrafu 2 ta' dan l-Artikolu, għal-laħam taċ-ċanga mqatta' espost għall-bejgħ lill-konsumatur finali mingħajr imballaġġ, id-daqs tal-grupp jista' jaqbeż il-produzzjoni ta' ġurnata.”